Wat is FICA? - Jou Geld | Solidariteit WêreldJou Geld | Solidariteit Wêreld
Tuis › Artikels › Wat is FICA?
Die finansiële-intelligensiesentrum (FIS) is gestig kragtens die Wet op die Finansiële Intelligensiesentrum (Wet 38 van 2001), hierna genoem die FIS-wet.
Die doel van hierdie sentrum is om ŉ doeltreffende beleid vas te stel en in stand te hou, asook om nakomingsraamwerke en operasionele vermoëns daar te stel om toesig te hou oor die nakoming van hierdie wet. Die FIS-wet streef daarna om tydige finansiële intelligensie te gebruik in die stryd teen misdaad, geldwassery en terreurfinansiering. Die FIS-wet maak dit moontlik vir Suid-Afrika om die integriteit en stabiliteit van ons finansiële stelsel te beskerm.
Die FIS-wet het ook ŉ gereguleerde teengeldwasseryregime gestig wat daarop gefokus is om die siklus te verbreek van georganiseerde kriminele groepe wat baat by onwettige winste. Die gereguleerde regime van die FIS-wet bepaal dat aanspreeklike instellings ŉ verpligting het tot rekordhouding, die inwin van kliënte-inligting, en verslagdoening. Hierdie instellings moet interne reëls opstel om te voldoen aan die vereistes.
Aanspreeklike instellings moet die volgende inligting van hul kliënte inwin:
afskrifte van ID-dokumente
bewys van belastingnommer
sertifikaat van inlywing (CM1/COR15 & COR17)
kennisgewing van geregistreerde adres (CM22/COR21)
natuurlike persoon se magtiging om namens die maatskappy op te tree
aanvaarbare bewys van die perseeladres
ID van direkteur/bestuurder en elke natuurlike persoon wat gemagtig is om namens die maatskappy op te tree
residensiële adres en kontakbesonderhede van bestuurder/direkteur en gemagtigde persoon wat namens die maatskappy kan optree
resolusie/volmag om ’n natuurlike persoon te magtig om namens die trust op te tree
ID van die stigter
ID’s van alle trustbegunstigdes
ID’s van alle trustees
residensiële adres en kontakbesonderhede van alle trustees, natuurlike persone wat namens die trust optree, alle begunstigdes en die stigter
Instellings word wetlik verplig om rekord te hou van die bogenoemde inligting en kan gestraf word indien hul dit nie doen nie.